CELEX: 32019D0612(01)
Language: et
Date: 2019-06-11 00:00:00
Title: Komisjoni otsus, 11. juuni 2019, millega luuakse raadiospektripoliitika töörühm ja tunnistatakse kehtetuks otsus 2002/622/EÜ (EMPs kohaldatav tekst)

12.6.2019   
               
               
                  ET
               
               
                  Euroopa Liidu Teataja
               
               
                  C 196/16
               
            
         KOMISJONI OTSUS,
         11. juuni 2019,
         millega luuakse raadiospektripoliitika töörühm ja tunnistatakse kehtetuks otsus 2002/622/EÜ
         (EMPs kohaldatav tekst)
         (2019/C 196/08)
         EUROOPA KOMISJON,
         võttes arvesse Euroopa Liidu toimimise lepingut
         ning arvestades järgmist:
         
                     (1)
                  
                  
                     Euroopa Parlamendi ja nõukogu 7. märtsi 2002. aasta otsusega nr 676/2002/EÜ Euroopa Ühenduse raadiospektripoliitika reguleeriva raamistiku kohta (1) kehtestati liidu raadiospektripoliitika õigusraamistik. Sellega tagatakse, et poliitilised lähenemisviisid on omavahel kooskõlas, ning vajaduse korral kehtestatakse ühtlustatud tingimused siseturu loomiseks ja toimimiseks vajaliku raadiospektri kättesaadavuse ja tõhusa kasutamise tagamiseks sellistes liidu poliitikavaldkondades, nagu elektrooniline side, transport ning teadus- ja arendustegevus.
                  
               
                     (2)
                  
                  
                     Otsuses nr 676/2002/EÜ sätestatakse, et komisjon võib korraldada konsultatsioone, võtmaks arvesse liikmesriikide, liidu institutsioonide ning tööstusharu ja kõigi asjaomaste kaubanduslike ja mittekaubanduslike raadiospektri kasutajate ning muude osapoolte seisukohti tehnika, turu ja õigusnormide arengu kohta, mis võivad mõjutada raadiospektri kasutamist.
                  
               
                     (3)
                  
                  
                     Komisjoni otsusega 2002/622/EÜ (2) loodi nõuandev raadiospektripoliitika töörühm (edaspidi „rühm“), mille ülesanne on abistada ja nõustada komisjoni raadiospektripoliitikaga seotud küsimustes. Sellisteks raadiospektripoliitikaga seotud küsimusteks on raadiospektri kättesaadavus, ühtlustamine ja jaotamine, teabe jagamine raadiospektri jaotamise, kättesaadavuse ja kasutamise kohta, spektri kasutamisõiguste andmise meetodid, raadiospektri ümberkorraldamine, ümberjaotamine, hindamine ja tõhus kasutamine ning inimeste tervise kaitsmine.
                  
               
                     (4)
                  
                  
                     Euroopa Parlament ja nõukogu võtsid 2018. aasta detsembris vastu direktiivi (EL) 2018/1972, (3) millega sõnastati uuesti ja vaadati läbi liidu elektrooniliste sidevõrkude reguleeriv raamistik.
                  
               
                     (5)
                  
                  
                     Rühm peaks aitama täiendavalt kaasa sellise liidu raadiospektripoliitika arengule, mis võtab lisaks tehnilistele parameetritele arvesse ka majanduslikke, poliitilisi, kultuurilisi, strateegilisi, sotsiaalseid ja tervishoiuga seotud kaalutlusi, samuti raadiospektri kasutajate potentsiaalselt vastuolulisi vajadusi, et tagada õiglase, mittediskrimineeriva ja proportsionaalse tasakaalu saavutamine.
                  
               
                     (6)
                  
                  
                     Rühma peaksid kuuluma liikmesriikide valitsuste kõrgetasemelised eksperdid. Rühm võib hõlmata ka vaatlejaid ning vajaduse korral kutsuda oma koosolekutest osa võtma ka teisi isikuid, sealhulgas seadusandjaid, konkurentsiasutusi, turuosalisi ning kasutajate ja tarbijate rühmi.
                  
               
                     (7)
                  
                  
                     Raadiospektripoliitikaga seotud küsimuste käsitlemisel kõigi asjakohaste liidu poliitikate kontekstis tuleks kesksele kohale seada tihedate töösidemete säilitamine rühma ja nende konkreetsete rühmade või komiteede vahel, kelle ülesandeks on liidu valdkondliku poliitika, sealhulgas transpordipoliitika, raadioseadmete siseturupoliitika, audiovisuaalpoliitika, kosmosepoliitika ja sidepoliitika ellurakendamine.
                  
               
                     (8)
                  
                  
                     Kuigi raadiospektri eri osade eest vastutavad erinevad siseriiklikud valitsusasutused, peaksid tõhusate arutelude tagamiseks kõik rühma kuuluvad riiklikud delegatsioonid omama ühtset ja koordineeritud riiklikku seisukohta kõigi asjaomases liikmesriigis raadiospektri kasutamist mõjutavate poliitikate kohta, mis on seotud mitte ainult siseturu, vaid ka avaliku korra ja avaliku julgeoleku ning kodanikukaitse- ja kaitsepoliitikaga, kuna raadiospektri kasutamine kõnealuste poliitikate raames võib mõjutada kogu raadiospektri korraldust.
                  
               
                     (9)
                  
                  
                     Rühm peaks konsulteerima raadiospektri kasutamisega seotud tehnika, turu ja õigusnormide arengu osas kõigi asjaomaste nii kaubanduslike kui mittekaubanduslike raadiospektri kasutajatega ning kõigi muude huvitatud isikutega. Rühm peaks tagama, et konsulteerimine toimub laiaulatuslikult ja ettenägelikul viisil.
                  
               
                     (10)
                  
                  
                     Kuna raadiospektri kasutamine ei lõpe riigipiiriga, peaks rühm olema avatud ühinevatest riikidest ja Euroopa Majanduspiirkonda kuuluvatest riikidest pärit osalejatele.
                  
               
                     (11)
                  
                  
                     Rühma tööd tuleks kutsuda vaatlejana jälgima Euroopa Postside- ja Telekommunikatsiooniadministratsioonide Konverents (edaspidi „CEPT“), arvestades rühma tegevuse mõju raadiospektrile üleeuroopalisel tasandil ning kuna CEPTil ja sellega seotud asutustel on ulatuslikke tehnilisi teadmisi raadiospektri haldamise alal. Samuti on asjakohane lähtuda CEPTi teadmistest talle raadiospektrit käsitleva otsuse kohaselt antavatele volitustele tuginedes, et töötada raadiospektri jaotamise ja teabe kättesaadavuse valdkonnas välja tehnilised rakendusmeetmed. Pidades silmas Euroopas toimuva standardiseerimise tähtsust raadiospektrit kasutavate seadmete arengule, tuleks rühmaga vaatlejana siduda ka Euroopa Telekommunikatsioonistandardite Instituut (ETSI).
                  
               
                     (12)
                  
                  
                     Direktiivi (EL) 2018/1972 ning Euroopa Parlamendi ja nõukogu määruse (EL) 2018/1971 (4) jõustumise järel tuleks rühma ülesanded uue regulatiivse raamistikuga vastavusse viia ning rühma rolli vastavalt tugevdada. See peaks lihtsustama liidu spektripoliitika kujundamist Euroopa elektroonilise side turu eri valdkondades, eelkõige traadita lairibaühenduse valdkonnas, parandama veelgi spektripoliitika strateegilist suunitlust ja läbipaistvust ning toetama raadiospektripoliitika lähenemisviiside strateegilist planeerimist ja koordineerimist liidu tasandil.
                  
               
                     (13)
                  
                  
                     Vastavalt direktiiviga (EL) 2018/1972 rühmale antud uutele ülesannetele peaks rühm andma Euroopa Parlamendile ja nõukogule nõu raadiospektri küsimustes. Lisaks peaks rühmast kõnealuse otsuse alusel saama foorum, mille raames liikmesriigid koordineerivad kõnealuse direktiivi kohaseid raadiospektriga seotud kohustusi, sealhulgas vastastikuse hindamise kaudu, ning täidavad keskset rolli siseturu jaoks olulistes valdkondades, nagu piiriülene raadiospektri koordineerimine ja standardimine.
                  
               
                     (14)
                  
                  
                     Võttes arvesse direktiivi (EL) 2018/1972 jõustumise tulemusena vajalike muudatuste arvu, tuleks otsus 2002/622/EÜ selguse huvides kehtetuks tunnistada ja asendada.
                  
               
                     (15)
                  
                  
                     Lisaks sellele tuleks kehtestada Euroopa Parlamendi ja nõukogu määrusele (EÜ) nr 1049/2001 (5) vastavad eeskirjad rühma liikmete poolt avaldatava teabe kohta, ning isikuandmeid tuleks töödelda vastavalt Euroopa Parlamendi ja nõukogu määrusele (EL) 2018/1725 (6).
                  
               
                     (16)
                  
                  
                     Käesolev otsus peaks olema kooskõlas komisjoni määratletud horisontaalsete eeskirjadega, mis käsitlevad komisjoni eksperdirühmade loomist ja toimimist, (7) eelkõige seoses rühma koosseisu, vaatlejate, kutsutud ekspertide osalemise ja koosolekukuludega.
                  
               ON TEINUD JÄRGMISE OTSUSE:
         
            Artikkel 1
            Reguleerimisese
            Käesolevaga luuakse raadiospektripoliitika nõuanderühm, mida nimetatakse raadiospektripoliitika töörühmaks (edaspidi „rühm“).
         
         
            Artikkel 2
            Ülesanded
            
               1.   Rühm abistab ja nõustab komisjoni:
               
                           a)
                        
                        
                           liidu strateegilistes raadiospektripoliitika küsimustes;
                        
                     
                           b)
                        
                        
                           liidu raadiospektripoliitika lähenemisviiside koordineerimisel;
                        
                     
                           c)
                        
                        
                           esitades arvamusi seadusandlike ettepanekute kohta, mis käsitlevad raadiospektripoliitika mitmeaastaseid programme ning ühtlustatud raadiospektri vabastamist ühiskasutuseks ja kasutuseks, mille suhtes ei kehti individuaalsed kasutusõigused;
                        
                     
                           d)
                        
                        
                           esitades arvamusi seoses komisjoni soovitustega elektroonilist sidet reguleeriva raamistiku ühtlustatud kohaldamise kohta raadiospektri valdkonnas, ilma et see piiraks Elektroonilise Side Euroopa Reguleerivate Asutuste Ühendatud Ameti (edaspidi „BEREC“) rolli;
                        
                     
                           e)
                        
                        
                           komisjoni, liikmesriikide ja asjaomaste pädevate asutuste vahelise koordineerimise ja koostöö osas seoses raadiospektri liidu kehtivate õigusaktide, programmide ja poliitika rakendamisega;
                        
                     
                           f)
                        
                        
                           vajaduse korral ühtlustatud tingimuste osas seoses siseturu loomiseks ja toimimiseks vajaliku raadiospektri kättesaadavuse ja tõhusa kasutamisega.
                        
                     
            
               2.   Rühm abistab liikmesriike nende omavahelise ja komisjoniga tehtava koostöö ning nende taotlusel ka Euroopa Parlamendi ja nõukoguga koostöö tegemisel, et toetada liidus raadiospektripoliitika lähenemisviiside strateegilist planeerimist ja koordineerimist, tehes järgmist:
               
                           a)
                        
                        
                           töötades liidu õigusaktide rakendamiseks välja parimad tavad raadiospektriga seotud küsimustes;
                        
                     
                           b)
                        
                        
                           hõlbustades liikmesriikidevahelist koordineerimist, et rakendada liidu õigusakte ning panustada siseturu väljaarendamisse;
                        
                     
                           c)
                        
                        
                           koordineerides liikmesriikide lähenemisviise raadiospektri eraldamisele ja kasutamise lubamisele ning avaldades aruandeid või arvamusi raadiospektriga seotud küsimuste kohta.
                        
                     
            
               3.   Rühm abistab liikmesriike raadiospektri kasutamise piiriülesel koordineerimisel, tagamaks, et raadiospektri ja eelkõige ühtlustatud raadiospektri kasutamine on nende territooriumil korraldatud nii, et see ei takista ühtegi teist liikmesriiki lubamast eelkõige liikmesriikide vaheliste piiriüleste kahjulike raadiohäirete tõttu oma territooriumil ühtlustatud raadiospektri kasutamist vastavalt liidu õigusele.
               Selleks tagab rühm mõjutatud liikmesriigi taotlusel abi, et lahendada piiriülese koordineerimise või piiriüleste kahjulike raadiohäiretega seotud probleemid ning vaidlused liikmesriikide vahel ja kolmandate riikidega, mis ei lase liikmesriikidel oma territooriumil ühtlustatud raadiospektrit kasutada.
               Ühtlustatud raadiospektriga seoses võib rühm esitada arvamuse, pakkudes välja koordineeritud lahenduse sellisele liikmesriikidevahelisele probleemile või vaidlusele.
            
            
               4.   Rühm aitab komisjonil teha ettevalmistusi ettepanekute esitamiseks nõukogule otsuste vastuvõtmiseks vastavalt Euroopa Liidu toimimise lepingu artikli 218 lõikele 9, millega kehtestatakse liidu nimel raadiospektri küsimustes pädevates rahvusvahelistes organisatsioonides võetavad seisukohad.
            
            
               5.   Rühm võib korraldada kohtumisi, et võimaldada riikide reguleerivatel asutustel või muudel pädevatel asutustel nende taotluse korral arutada ja vahetada seisukohti ja kogemusi, mis on seotud raadiospektri kasutamise loa andmise menetluste ja tingimustega.
            
            
               6.   Ilma et see piiraks lõike 5 kohaldamist, kutsub rühm alates 21. detsembrist 2020 asjaomase liikmesriigi reguleeriva asutuse või muu pädeva asutuse taotlusel, või seadustiku artikli 35 lõikes 2 osutatud erandjuhtudel rühma algatusel direktiivi (EL) 2018/1972 artikli 35 kohaldamiseks kokku vastastikuse hindamise foorumi, mis käsitleb raadiospektrit, mille ühtlustatud tingimused on kehtestatud kooskõlas otsuse nr 676/2002/EÜ tehnilistele rakendusmeetmetele, et võimaldada raadiospektri kasutamist traadita lairibavõrkudes ja -teenustes.
            
         
         
            Artikkel 3
            Liikmed
            Rühma liikmeteks on liikmesriikide asutused.
            Iga liikmesriik määrab kõrgetasemelise esindaja, kellel lasub üldine vastutust strateegilise raadiospektripoliitika eest.
            Komisjon osaleb kõigil rühma koosolekutel asjakohasel tasandil ja tagab rühmale sekretariaadi.
         
         
            Artikkel 4
            Tegevus
            
               1.   Rühm võtab komisjoni taotlusel või omal algatusel vastu komisjonile suunatud arvamusi ja aruandeid. Arvamused ja aruanded põhinevad konsensusel või kui see ei ole võimalik, siis lihthäälteenamusel, kusjuures igal liikmel on üks hääl. Vastu hääletanud liikmetel on õigus nõuda, et arvamustele või aruannetele lisataks märkus nende seisukoha kokkuvõttega.
            
            
               2.   Kui Euroopa Parlament või nõukogu soovib rühmalt arvamust või aruannet elektroonilise sidega seotud raadiospektripoliitika küsimuste kohta, võtab rühm sellise arvamuse või aruande vastu vastavalt lõike 1 sätetele. Rühm esitab oma arvamuse ja aruande seda taotlenud institutsioonile ja komisjonile. Kui see on asjakohane, võib rühma esimees või rühma määratud liige esitada arvamuse või aruande Euroopa Parlamendile või nõukogule suulise ettekande vormis.
            
            
               3.   Rühm valib oma liikmete hulgast esimehe. Komisjon võib luua alarühmi, kes tegelevad konkreetsete küsimustega komisjoniga kooskõlastatud volituste alusel. Alarühmad tegutsevad kooskõlas komisjoni poolt kindlaks määratud horisontaalsete eeskirjadega, mis käsitlevad komisjoni eksperdirühmade loomist ja toimimist, (8) ning annavad aru rühmale. Sellised alarühmad saadetakse laiali niipea, kui nende ülesanded on täidetud.
            
            
               4.   Komisjon võib rühma koosolekud sekretariaadi kaudu kokku kutsuda mis tahes selle pädevusse kuuluvas küsimuses vastavalt kokkuleppele esimehega. Komisjon teeb seda siis, kui see on vajalik käesoleva otsuse artikli 2 lõike 2 kohaldamiseks.
            
            
               5.   Komisjoni ettepaneku põhjal võtab rühm konsensuse alusel või konsensuse puudumisel lihthäälteenamusega (iga liikmesriigi esindajal on üks hääl) vastu töökorra. Kodukorra peab heaks kiitma komisjon.
            
            
               6.   Rühm võib kutsuda oma koosolekutele vaatlejaid, sealhulgas Euroopa Majanduspiirkonna riikidest ja Euroopa Liidu kandidaatriikidest, samuti CEPTist ja ETSIst; rühm võib ära kuulata ka ekspertide ja huvitatud isikute seisukohad. Vaatlejad nimetavad oma esindajad. Esimees võib anda vaatlejatele ja nende esindajatele loa osaleda rühma aruteludel ja jagada eksperditeadmisi. Vaatlejatel ei ole siiski hääleõigust ja nad ei osale rühma soovituste või nõuannete koostamisel. Kui rühm peab asjakohaseks koguda tõendusmaterjali arvamuse või aruande koostamiseks, võib ta kutsuda asjaomaste tööstusharude esindajaid oma koosolekutele oma seisukohti esitama.
            
            
               7.   Kui rühm peab seda asjakohaseks, võib ta kutsuda oma koosolekutele riiklike reguleerivate või muude pädevate asutuste ja BERECi eksperte.
               Direktiivi (EL) 2018/1972 artikli 35 kohaldamisel lubab rühm osaleda direktiivis (EL) 2018/1972 osutatud riiklike reguleerivate asutuste või muude pädevate asutuste ja BERECi ekspertidel.
               Kui BERECiga ja komisjoniga kokkulepitavatest üksikasjalikest eeskirjadest ei tulene teisiti, lubab rühm BERECil osaleda oma tegevuses turu reguleerimise ja raadiospektriga seotud konkurentsiga seotud küsimustes, mis kuuluvad BERECi pädevusse.
            
         
         
            Artikkel 5
            Suhted Euroopa Parlamendiga
            Ilma et see piiraks artiklite 2 ja 4 kohaldamist, kohaldatakse Euroopa Parlamendile edastatava teabe suhtes ning Euroopa Parlamendi ekspertide osalemise suhtes rühma koosolekutel Euroopa Parlamendi ja Euroopa Komisjoni suhete raamkokkuleppe (9) I ja II lisa punkti 15.
         
         
            Artikkel 6
            Konsulteerimine
            Rühm konsulteerib ulatuslikult ja aegsasti ning avatud ja läbipaistval viisil turul osalejate, tarbijate ja lõppkasutajatega.
         
         
            Artikkel 7
            Konfidentsiaalsus
            Rühma liikmed, vaatlejad ja muud rühma koosolekul osalevad isikud kohustuvad mitte avalikustama neile rühma, selle alarühmade või ekspertide töörühmade kaudu teatavaks saanud teavet, kui komisjon on teatanud, et soovitud arvamus või esitatud küsimus on konfidentsiaalne. Sellistel juhtudel võib komisjon lubada koosolekutel osaleda ainult rühma liikmetel.
         
         
            Artikkel 8
            Ametisaladus ja salastatud teabe käitlemine
            Rühma liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, mis kehtib kõigile institutsioonide liikmetele ja personalile, ning samuti komisjoni otsustes (EL, Euratom) 2015/443 (10) ja (EL, Euratom) 2015/444 (11) sätestatud komisjoni julgeolekunorme seoses liidu salastatud teabe kaitsmisega. Juhul kui nad kõnealuseid kohustusi ei täida, võib komisjon võtta kõik asjakohased meetmed.
         
         
            Artikkel 9
            Läbipaistvus
            
               1.   Rühm ja alarühmad peavad olema registreeritud eksperdirühmade registris.
            
            
               2.   Rühma liikmete kohta avaldatakse eksperdirühmade registris järgmised andmed:
               
                           a)
                        
                        
                           vaatlejate nimed;
                        
                     
                           b)
                        
                        
                           liikmesriikide ametiasutuste nimed;
                        
                     
                           c)
                        
                        
                           kolmandate riikide ametiasutuste nimed.
                        
                     
            
               3.   Kõik asjaomased dokumendid, sealhulgas päevakorrad, protokollid ja osalejate kaastööd, avaldatakse kas otse eksperdirühmade registri kaudu või esitades registris lingi asjakohasele veebisaidile, kus nimetatud teave asub. Asjakohastele veebisaitidele juurdepääsemiseks ei ole vaja ennast kasutajana registreerida ja sellega ei ole seotud muid piiranguid. Eelkõige avaldatakse aegsasti enne koosolekut selle päevakord ja muud asjakohased taustdokumendid ning pärast koosolekut võimalikult kiiresti selle protokoll. Avaldamisel nähakse ette erandid ainult juhul, kui leitakse, et dokumendi avalikustamine kahjustaks määruse (EÜ) nr 1049/2001 artiklis 4 kindlaksmääratud avaliku või erahuvi kaitset.
            
            
               4.   Rühm võib kokkuleppel komisjoniga liikmete lihthäälteenamusega otsustada, et platvormi arutelud on avalikud.
            
         
         
            Artikkel 10
            Koosolekutega seotud kulud
            
               1.   Rühma ja selle alarühmade tegevuses osalejatele ei maksta nende teenuste eest tasu.
            
            
               2.   Rühma koosolekute puhul hüvitab komisjon vaid ühe isiku sõidukulud liikmesriigi delegatsiooni kohta. Komisjon ei hüvita artikli 4 lõikes 6 nimetatud vaatlejate, ekspertide või muude huvitatud isikute reisikulusid ega rühma, selle esimehe või tema esindajate huvitatud osapooltega kohtumisel tekkivaid kulusid.
            
            
               3.   Rühma koosolekute korraldamisega seotud kulud katab komisjon, tingimusel, et sellised koosolekud toimuvad Brüsselis. Väljaspool Brüsselit Euroopa Liidu piires toimuvate rühma koosolekute puhul katab komisjon ainult reisikulud.
            
            
               4.   Komisjon võib rühma töö toetamiseks tellida välisuuringuid. Sellisel juhul on komisjonil õigus otsustada uuringu tegemise vajaduse üle; komisjon katab ka asjaomased kulud ning vastutab uuringute korraldamise eest.
            
            
               5.   Rühma veebisaidi loomise ja haldamisega seotud kulud katab komisjon.
            
         
         
            Artikkel 11
            Kehtetuks tunnistamine
            Otsus 2002/622/EÜ tunnistatakse kehtetuks.
         
         
            Brüssel, 11. juuni 2019
            
               
                  Komisjoni nimel
               
               
                  komisjoni liige
               
               Mariya GABRIEL
            
         
         
            (1)  Euroopa Parlamendi ja nõukogu 7. märtsi 2002. aasta otsus nr 676/2002/EÜ Euroopa Ühenduse raadiospektripoliitika reguleeriva raamistiku kohta (EÜT L 108, 24.4.2002, lk 1).
         
            (2)  Komisjoni 26. juuli 2002. aasta otsus 2002/622, millega luuakse raadiospektripoliitika töörühm (ELT L 198, 27.7.2002, lk 49).
         
            (3)  Euroopa Parlamendi ja nõukogu 11. detsembri 2018. aasta direktiiv (EL) 2018/1972, millega kehtestatakse Euroopa elektroonilise side seadustik (ELT L 321, 17.12.2018, lk 36).
         
            (4)  Euroopa Parlamendi ja nõukogu 11. detsembri 2018. aasta määrus (EL) 2018/1971, millega asutatakse elektroonilise side Euroopa reguleerivate asutuste amet (BEREC) ja BERECi tugiamet (BERECi büroo) ja muudetakse määrust (EL) 2015/2120 ning tunnistatakse kehtetuks määrus (EÜ) nr 1211/2009 (ELT L 321, 17.12.2018, lk 1).
         
            (5)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).
         
            (6)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (7)  Komisjoni 30. mai 2016. aasta otsus, millega kehtestatakse horisontaalsed eeskirjad komisjoni eksperdirühmade loomiseks ja toimimiseks, C(2016) 3301 final.
         
            (8)  Komisjoni 30. mai 2016. aasta otsus, millega kehtestatakse horisontaalsed eeskirjad komisjoni eksperdirühmade loomiseks ja toimimiseks, C(2016) 3301 final.
         
            (9)  ELT L 304, 20.11.2010, lk 47.
         
            (10)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
         
            (11)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).